**דניאל דורון** (1929 - 28 בפברואר 2022) היה כלכלן ישראלי. היה מעורב בהקמת מפלגת שינוי והקים וניהל את "המרכז הישראלי לקידום חברתי וכלכלי". הוא הרבה לכתוב מאמרים בזכות השוק החופשי בעיתונאות הישראלית והאמריקנית, ובמיוחד בג'רוזלם פוסט והוא סייע רבות לקידום של מספר רפורמות מבניות במשק הישראלי. הוא פרסם ספר בשם "תמול וכישלון" שיצא לאור ב־2022 בהוצאת ידיעות ספרים.

ביוגרפיה
--------

דורון נולד בשם דניאל הלפרין וגדל בתל אביב, הוא נין של זרח ברנט. כשהיה בן 14 נפטרה אמו, וכשסיים את לימודיו בבית הספר הדתי "מוריה", נשלח אל קרובי משפחה בארצות הברית ושם החל ללמוד רפואה. ב-1948 התגייס בארצות הברית להגנה ונשלח לישראל באוניה "מארין קארפ". האוניה עגנה בביירות שבלבנון אחרי הקמת המדינה, והנוסעים הישראלים, ביניהם דורון, הועברו למעצר בבעלבכ. כששוחרר הגיע לישראל, ושירת במלחמת העצמאות במודיעין של חיל האוויר. אחר כך למד סוציולוגיה וכלכלה באוניברסיטה העברית, במחזור הראשון של החוג לכלכלה שבו לימד הכלכלן דן פטינקין.

בשנות ה-50 היה מעוזריו של טדי קולק במשרד ראש הממשלה ושימש מטעמו כעוזר יו"ר וועדת חגיגות העשור למדינת ישראל. שימש גם כיועץ מיוחד מטעם משרד ראש הממשלה לשגרירות האמריקנית בתל אביב, לניהול קרן שהוקדשה לכארבעים מיזמים תרבותיים וחינוכיים. בנוסף שימש כמבקר ספרותי בעיתון "הארץ" ותרגם עם אברהם יבין את "דיוקן האמן כאיש צעיר" של ג'יימס ג'ויס, ואחר כך את "התפסן בשדה השיפון" של סלינג'ר.

בשנות ה-60 המשיך את לימודיו באוניברסיטת שיקגו, ואחר כך שימש כחוקר אורח באוניברסיטת קולומביה. דורון נשאר להתגורר בארצות הברית עד תחילת שנות ה-80.

לאחר שאשתו קנתה מספר ציורים של הצייר הצפתי שלום מושקוביץ', הוא הפך לסוכן ונציג של הצייר וארגן עבורו תערוכות בישראל ובניו יורק. ב-1965 ביים בארצות הברית סרט תעודה על אודותיו. בשנות ה-70 היה פעיל במפלגת שינוי ועזר להקים את כוח המשימה לענייני ישראל-גולה של הוועד היהודי אמריקני. הוא שימש גם כמגייס תרומות עבור מפלגת שינוי בארצות הברית.

בשנת 1984, לאחר שחזר לגור בישראל ייסד את "המרכז הישראלי לקידום חברתי וכלכלי" (ICSEP), מלכ"ר, השואף להנחיל את עקרונות השוק החופשי בישראל. המרכז התבסס על הגותו של הכלכלן האמריקאי מילטון פרידמן והביע התנגדות לסוציאליזם ומדינת הרווחה. ופעל למען הפרטה והסחרה של שירותים ציבוריים בישראל. בשנת 1991 עורר המרכז סערה ציבורית לאחר ששילם עבור נסיעתם של תשעה חברי כנסת לביקור בלונדון.

בשנים 1996–2021 שימש כיועץ בהתנדבות לראש הממשלה בנימין נתניהו וקידם שורה של רפורמות לקידום התחרותיות של המשק הישראלי.

דורון הוא ממייסדי כנס הרצליה. בשנת 2007 העניקה לו האגודה לזכות הציבור לדעת את הפרס לתקשורת כלכלית איכותית.

דורון נפטר ב-28 בפברואר 2022 בגיל 93. נקבר בבית העלמין האזרחי מנוחה נכונה כפר סבא.

ספרים שתרגם לעברית
------------------

* ג'יי די סלינג'ר, **התפסן בשדה השיפון** (מאנגלית: דניאל דורון ואברהם יבין), עם עובד 1975
* ג'יימס ג'ויס, **דיוקן האמן כאיש צעיר** (מאנגלית: אברהם יבין ודניאל דורון), עם עובד 1955

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **דניאל דורון** |

* הספרים של דניאל דורון, באתר "סימניה"
* אתר למנויים בלבד עופר אדרת, בגיל 92 מת הכלכלן שהאשים את בן גוריון ביוקר המחיה, באתר הארץ, 24 במרץ 2022
* מאמרי דניאל דורון, באתר "הארץ"
* על דניאל דורון באתר המרכז הישראלי לקידום חברתי וכלכלי (באנגלית)
* האתר האישי של דניאל דורון, עם אוסף מאמרים לקריאה מפרי עטו (באנגלית)
* מאמריו של דניאל דורון באתר קיוונים (בעברית)
* אתר למנויים בלבד דניאל דורון, מתי ניסו קפיטליזם בישראל?, באתר TheMarker‏, 11 ביולי 2013
* מידע על דניאל דורון בקטלוג "מרחב" של הספרייה הלאומית

ממאמריו הספרותיים ב"הארץ"
* דניאל דורון, אודיסיה של אופניים, הארץ, 6 באוגוסט 1954
* דניאל דורון, המבדיל בין ספרות למציאות, הארץ, 12 במרץ 1954
* דניאל דורון, עשות ספרים הרבה, הארץ, 22 ביולי 1955
* דניאל דורון, פראנץ קאפקא, הארץ, 25 בנובמבר 1955
* דניאל דורון, קיפלינג וספרו \*קים\*, הארץ, 6 במאי 1955

הערות שוליים
------------

1. ↑  המדור, חדשות, 2 באוגוסט 1991
2. ↑  שבויים בלבנון: סיפורה של ה"מארין קארפ" בבלוג של הספרייה הלאומי, כולל קטעי וידאו מראיון עם דניאל דורון
3. 1 2  עינת ברקוביץ, מי זה בכלל דניאל דורון, חדשות, 26 באפריל 1991
4. ↑  יועץ ישראלי, הארץ, 8 בדצמבר 1957
5. ↑  המענק האמריקאי למוסדות בישראל, הארץ, 27 בדצמבר 1957
6. ↑  צבי גלילי, שולם דער זייגערמאכער לא רוצה לנסוע לאמריקה, מעריב, 22 במרץ 1961
7. ↑  נציגו של הצייר מצפת, מעריב, 18 באפריל 1977
8. ↑  ד"ש ושלומציון נרשמו בארה"ב כסוכנים זרים לשם איסוף תרומות, דבר, 19 באפריל 1977
9. ↑  שלמה פרנקל, תקציב למובטלים ומוס שוקולד, חדשות, 18 בספטמבר 1984
10. ↑  הבטיחו טלטלה, באתר גלובס, 16 במאי 1999
11. ↑  מוטי בסוק, בכירי המשק חגגו את יום הולדתו ה-80 של הכלכלן דניאל דורון, באתר הארץ, 19 בדצמבר 2009
12. ↑  מתנה לדורון, באתר הארץ, 14 בינואר 2007
13. ↑  אתר למנויים בלבד עופר אדרת, בגיל 92 מת הכלכלן שהאשים את בן גוריון ביוקר המחיה, באתר הארץ, 24 במרץ 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308662605171
* BnF: cb16544256t (data)
* ISNI: 0000 0001 2078 5368
* LCCN: no2011098731
* NTA: 264107551
* VIAF: 171843242
* WorldCat: lccn-no2011098731

 |